ΝΥΧΤΑ ΧΡΙΣΤΟΥΓΕΝΝΩΝ

**ΠΡΟΣΩΠΑ:**

**ΑΦΗΓΗΤΗΣ**

**ΞΕΝΟΔΟΧΟΣ**

**ΙΩΣΗΦ**

**ΜΑΡΙΑ**

**ΑΣΤΕΡΙ**

**ΆΓΓΕΛΟΙ**

**ΒΟΣΚΟΙ**

**ΜΑΓΟΙ**

**ΕΥΧΟΥΛΕΣ**

**ΑΦΗΓΗΤΗΣ:**

Απόψε σκέπασε τη γη,

κάποια παράξενη σιγή.

Τι να συμβαίνει;

Θαρρείς πως τούτη τη βραδιά

η κάθε ανθρώπινη καρδιά

κάτι προσμένει.

Όλα τριγύρω χιονισμένα

παγωνιά κι ερημιά

ο Ιωσήφ με τη Μαρία

ψάχνουν μια ζεστή γωνιά.

**ΞΕΝΟΔΟΧΟΣ:**

Συγγνώμη φτάσατε αργά

δωμάτια δεν έχω

μόνο σε τούτη τη σπηλιά

εδώ θα βρείτε ζεστασιά

αυτή μονάχα έχω.

**ΙΩΣΗΦ:**

Σε ευχαριστούμε και γι’ αυτό

το λίγο που μας δίνεις

εμάς μας φαίνεται πολύ

είμαστε άνθρωποι απλοί

γεμάτοι ευγνωμοσύνη.

**ΆΓΓΕΛΟΙ** (Όλοι μαζί)

Δόξα στον Ύψιστο Θεό

χαρά στη γη μεγάλη.

**1.** Μια συνηθισμένη νύχτα

που όλα μοιάζουνε κοινά

μ’ ένα στόμα όλη η πλάση

θε να ψάλλει «Ωσαννά».

**2.** Δοξάστε όλοι τον Θεό

που ήρθε από το ουρανό

χαρά στη γη να δώσει

 για να φωτίσει τις ψυχές

να φέρει αγάπη στις καρδιές

τον κόσμο να λυτρώσει.

**3.** Ουράνιο μήνυμα στη γη

φέρνω για να χαρείτε

σεις πρώτοι το μαθαίνετε

και το Θεό υμνείτε

στον κόσμο ήρθε ο Χριστός

ελάτε να τον δείτε.

**ΒΟΣΚΟΙ** (Όλοι μαζί)

**1.** Την μεγαλύτερη χαρά

δώρο ο Χριστός μας κάνει

πριν απ’ τους άρχοντες της γης

σ’ εμάς το νέο φτάνει.

**2.** Το ‘φερε άγγελος λαμπρός

χαρά να μας γεμίσει

Χριστός γεννήθηκε στη γη

μαζί μας για να ζήσει.

**3.** Δώρα δεν έχουμε άξια

να σε καλωσορίσουν

ούτε και ρούχα ακριβά

το σώμα σου να ντύσουν.

**4.** Μονάχα σου προσφέρουμε

το αθώο αυτό αρνάκι

δεν έχουμε πιο ακριβό

για σένα άλλο δωράκι.

**ΑΣΤΕΡΙ:**

Αστέρι τόσο φωτεινό

όπως εγώ στον ουρανό

κανένα δεν υπάρχει.

Μεγάλη μου ‘κανε τιμή

το θείο βρέφος που στη γη

αυτή τη νύχτα θα ‘ρθει.

Διάλεξε να φωτίζω εγώ

τον δρόμο να οδηγώ

τους Μάγους προς τη φάτνη.

**ΜΑΓΟΙ** (Όλοι μαζί)

**1.** Σκύβω μπροστά σου ταπεινά

χρυσό να σου χαρίσω

και σαν μεγάλο βασιλιά

άξια να σε τιμήσω.

**2.** Εγώ σου φέρνω λίβανο

το Θείο που συμβολίζει

και προσκυνώ με υπακοή

ενώ βαθιά μέσ’ στην καρδιά

συγκίνηση μ’ αγγίζει.

**3.** Η σμύρνα για τον άνθρωπο

που απόψε εδώ κοντά μας

ήρθε με θεία δύναμη

να ζήσει ανάμεσά μας.

**ΜΑΡΙΑ:**

Απ’ την καρδιά μου ευχαριστώ

για όλα αυτά τα δώρα

μα απ’ όλα πιο ακριβό

είναι ετούτο το μωρό

που ο Θεός προσφέρει

Ειρήνη, Αγάπη και Χαρά

στον κόσμο μας να φέρει.

**ΕΥΧΟΥΛΕΣ** (Όλες μαζί)

Είμαστε οι ευχούλες

με ολόζεστες καρδούλες

ό,τι πούμε από βαθιά

γίνεται αληθινά.

Ευχόμαστε αγάπη

σ’ όλα της γης τα πλάτη

και ειρήνη ζηλευτή

ν’ απλωθεί σ’ όλη τη γη.

Μαζί με τον Χριστό

ερχόμαστε και ‘ μεις

να ευχηθούμε από καρδιά

Χρόνια σας Πολλά!!!